Van Bitcoinja? Akkor máris írathatja gyermekét két New York-i iskolába
Elfogadja a tandíj befizetésére a Bitcoin virtuális valutát két Montessori-típusú iskola New Yorkban. A lépésre a szülők igényei miatt került sor.
Ha a szülők régebben Bitcoint vásároltak, akkor igen sokat spórolhattak gyermekeik 31 ezer dolláros tandíján két New York-i iskolába való beiratkozás esetén. A két intézményt alapító és vezető Marco Ciocca elmondta, hogy a szülők nyomására vezették be az új fizetési eszköz elfogadását. Mivel a virtuális pénz értéke csak az idén több, mint a duplájára, évek óta pedig a sokszorosára nőtt, ezért jó befektetésnek bizonyult, aki vásárolt belőle a 2010-es debütálása után. Jelenleg 1 Bitcoin 2500 dollár körül van.

A minél szélesebb felhasználás csak növeli a Bitcoin értékét. Ciocca szerint durván minden háromszáz gyermekből tíznek a szülei fizetett már a virtuális pénzzel, és úgy vélte, a számuk csak nőni fog. Bár az iskolaigazgató maga is Bitcoin-befektető, az oktatási intézményei nem spekulálnak vele, hanem azonnal valós pénzzé váltják a Bitcoinnal fizetett tandíjat.

A kriptovaluta elfogadása mögött szerepet játszott még az is, hogy az iskolákat korszerű, a jövőbe mutató intézményekként értékeljék, és vonzóbbá tegyék a pénzügyi, valamint az it-szektorban dolgozó szülők számára.

Egyre több oktatási intézmény dönt úgy, hogy elfogadja a Bitcoint. Legutóbb londoni és görögországi egyetemek jelentették be, hogy náluk is lehet fizetni a digitális valutával.
iskola BitCoin tandíj New York